**Lunar Prospector** foi un satélite artificial estadounidense lanzado o 7 de xaneiro de 1998 mediante un foguete Athena 2 desde o Centro Espacial de Cabo Cañaveral cara a Lúa.

Características
---------------

Lunar Prospector foi unha misión pertencente ó programa Discovery. O seu obxectivo era realizar observacións científicas da Lúa desde unha órbita polar, entre elas cartografar a composición da superficie, buscar posibles depósitos de xeo nos polos, medir os campos campo magnético e gravitatorio e buscar sucesos de expulsión de gases do subsolo lunar.

O corpo principal da nave era un cilindro de grafito-epoxy de 1,37 m de diámetro e 1,28 m de alto, con tres mastros que sobresaían radialmente 2,5 m do corpo principal e unha extensión de 1,1 dun dos mastros para albergar o magnetómetro. A masa da sonda ao inicio da misión, propelente incluído, era de 296 kg. Sen propelente a sonda pesaba 158 kg. A sonda estabilizábase mediante xiro, a 12 r.p.m. e co eixo de rotación apuntando perpendicularmente á eclíptica. A propulsión estaba a cargo de seis propulsores monopropelente (usando hidracina) de 22 Newton de pulo. A alimentación eléctrica era proporcionada polas células solares que recubrían o corpo cilíndrico da sonda e que proporcionaban unha media de 186 vatios de potencia que eran almacenados nunha batería recargable de 4,8 amperios-hora de capacidade. As comunicacións tiñan lugar mediante dous transpondedores de banda S, cunha antena de aliñación de fase para a baixada de datos a media ganancia e unha antena de baixa ganancia tanto para subida como baixada de datos. A sonda non tiña ordenador de a bordo e todo o control facíase desde terra, cos comandos procesándose a bordo da nave mediante unha unidade simple de comando e control. Os datos científicos podían enviarse tanto directamente a terra como gardarse a bordo nunha gravadora de estado sólido ata a súa retransmisión.

Tras o lanzamento o 7 de xaneiro de 1998, Lunar Prospector seguiu unha órbita que a levou á Lúa en 105 horas. Durante a etapa de cruceiro despregáronse os mastros e calibráronse o magnetómetro e o espectrómetro de partículas alfa. A órbita inicial arredor da Lúa tiña un período de 11,6 horas. Tras varias manobras a órbita rebaixouse a unha de 3,5 horas de duración, para finalmente, o 16 de xaneiro, chegar á orbita de traballo, de 100 km de altura, 118 minutos de duración e unha inclinación de 90 graos. O 19 de decembro de 1998, tras varios meses de recoller datos, a órbita foi baixada a unha de só 40 km de altura para obter datos de maior resolución. O 28 de xaneiro de 1999 a órbita foi baixada aínda máis, ata deixala nunha elipse de 15 km de periapse e 45 km de apoapse. A misión finalizou o 31 de xullo de 1999, cando a sonda foi estrelada a propósito contra un cráter do polo sur en sombra permanente co obxectivo de observar a posible nube de restos resultante e estudala para intentar verificar a presenza de auga. Finalmente o impacto non produciu tal nube.

Instrumentos
------------

Lunar Prospector levaba a bordo os seguintes instrumentos científicos:

* Espectrómetro de raios gamma.
* Espectrómetro de neutróns.
* Magnetómetro.
* Reflectómetro de electróns.
* Espectrómetro de partículas alfa.
* Experimento Doppler gravitatorio.

Notas
-----

1. 1 2 3 4 5 6 7 8 9 10 11 12 13 14 15  NASA (27 de marzo de 2013). "LunarProspector" (PDF) (en inglés). Consultado o 17 de xullo de 2013.
2. 1 2 3 4 5 6 7 8  Mark Wade (2011). "Lunar Prospector" (en inglés). Consultado o 17 de xullo de 2013.
3. 1 2 3 4 5 6 7 8 9 10  Gunter Dirk Krebs (2013). Gunter's Space Page, ed. "Lunar Prospector (Discovery 3)" (en inglés). Consultado o 17 de xullo de 2013.
4. ↑  N2YO (2011). Real Time Satellite Tracking, ed. "LUNAR PROSPECTOR" (en inglés). Consultado o 17 de xullo de 2013.
5. ↑  "Note verbale dated 22 July 1998 from the Permanent Mission of the United States of America to the United Nations (Vienna) addressed to the Secretary-General" (98-55196). 4 de agosto de 1998: 12. Arquivado dende o orixinal (PDF) o 14 de maio de 2015. Consultado o 17 de xullo de 2013.
6. ↑  Claude Lafleur (2010). "Lunar Prospector" (en inglés). Consultado o 17 de xullo de 2013.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Lunar Prospector***  |

|  |  |
| --- | --- |
| Control de autoridades | 
* Wd: Q590245
* EBID: ID
* GEC: 0247799
* NSSDC ID: 1998-001A
* SCN: 25131

 |